
讞讙讬讙讛 讟讝 注"讗 - 驻讬专讜砖 砖讟讬讬谞讝诇抓

诪讗讬 [诪讛], 讗讬讝讛 驻住讜拽 讚专砖, 砖讬讚注 诇讛讘讞讬谉, 讜诇讗 讟注讛 讻讗讞专? 讗诪专 专讘讛 讘专 讘专 讞谞讛 讗诪专 专' 讬讜讞谞谉, 谞讗诪专: "讜讗转讛 诪专讘讘转 拽讚砖" (讚讘专讬诐 诇讙, 讘), 讜驻讬专讜砖讜: 讗讜转 讛讜讗 (诪讬讜讞讚 讛讜讗) 讘专讘讘讛 (讘诪诇讗讻讬诐) 砖诇讜, 讜诇驻讬 讝讛 讛讘讞讬谉 砖诇讗 专讗讛 讗诇讗 诪诇讗讱.


讜专' 讗讘讛讜 讗诪专: 专' 注拽讬讘讗 讚专砖 诪谉 讛讻转讜讘 "讚讙讜诇 诪专讘讘讛" (砖讬专 讛砖讬专讬诐 讛, 讬) 鈥� 讚讜讙诪讗 (讻诇讜诪专, 讚讘专 讛谞讬讻专 讘诪讬讜讞讚) 讛讜讗 讘专讘讘讛 砖诇讜.


讜专讬砖 诇拽讬砖 讗诪专: "讛' 爪讘讗讜转 砖诪讜" (讬砖注讬讛讜 诪讞, 讘) 鈥� 讗讚讜谉 讛讜讗 讘爪讘讗 砖诇讜.


讜专' 讞讬讬讗 讘专 讗讘讗 讗诪专 讘砖诐 专' 讬讜讞谞谉: "诇讗 讘专讜讞 讛' 讜讗讞专 讛专讜讞 专注砖 诇讗 讘专注砖 讛', 讜讗讞专 讛专注砖 讗砖 诇讗 讘讗砖 讛' 讜讗讞专 讛讗砖 拽讜诇 讚诪诪讛 讚拽讛", 讜谞讗诪专 砖诐: "讜讛谞讛 讛' 注讜讘专" (诪诇讻讬诐 讗' 讬讟, 讬讗-讬讘), 讜讛讬讛 诇讜 讝讛 诇住讬诪谉 诪讛讜 诪拽讜诐 砖讻讬谞转讜.


讗 讜注讜讚 讘注谞讬讬谞讬诐 砖诇 诪注诇讛, 转谞讜 专讘谞谉 [砖谞讜 讞讻诪讬诐]: 砖砖讛 讚讘专讬诐 谞讗诪专讜 讘砖讚讬诐: 砖诇砖讛 讚讘专讬诐 讬砖 讘讛诐 讻诪诇讗讻讬 讛砖专转, 讜砖诇砖讛 讻讘谞讬 讗讚诐. 讜诪驻专讟讬诐: 砖诇砖讛 讻诪诇讗讻讬 讛砖专转 鈥� 讬砖 诇讛诐 讻谞驻讬诐 讻诪诇讗讻讬 讛砖专转, 讜讟住讬谉 诪住讜祝 讛注讜诇诐 讜注讚 住讜驻讜 讻诪诇讗讻讬 讛砖专转, 讜讬讜讚注讬谉 诪讛 砖注转讬讚 诇讛讬讜转 讻诪诇讗讻讬 讛砖专转.


讜转讜讛讬诐: 讬讜讚注讬谉 住诇拽讗 讚注转讱 [注讜诇讛 注诇 讚注转讱]?! 讻讬爪讚 讬讻讜诇讬诐 讛诐 诇讚注转? 讜讛专讬 讗祝 讛诪诇讗讻讬诐 讗讬谞诐 讬讜讚注讬诐! 讗诇讗, 砖讜诪注讬谉 诪讗讞讜专讬 讛驻专讙讜讚 诪讛 砖诪讙诇讛 讛拽讚讜砖 讘专讜讱 讛讜讗 注转讬讚讜转, 讻诪诇讗讻讬 讛砖专转.


讜砖诇砖讛 讻讘谞讬 讗讚诐 鈥� 讗讜讻诇讬谉 讜砖讜转讬谉 讻讘谞讬 讗讚诐, 驻专讬谉 讜专讘讬谉 讻讘谞讬 讗讚诐, 讜诪转讬诐 讻讘谞讬 讗讚诐.


砖砖讛 讚讘专讬诐 谞讗诪专讜 讘讘谞讬 讗讚诐, 砖诇砖讛 诪讛诐 讻诪诇讗讻讬 讛砖专转, 砖诇砖讛 讻讘讛诪讛. 讜诪驻专讟讬诐: 砖诇砖讛 讻诪诇讗讻讬 讛砖专转 鈥� 讬砖 诇讛诐 讚注转 讻诪诇讗讻讬 讛砖专转, 讜诪讛诇讻讬谉 讘拽讜诪讛 讝拽讜驻讛 讻诪诇讗讻讬 讛砖专转, 讜诪住驻专讬诐 (诪讚讘专讬诐) 讘诇砖讜谉 讛拽讚砖 讻诪诇讗讻讬 讛砖专转. 砖诇砖讛 讬砖 讘讛诐 讻讘讛诪讛 鈥� 讗讜讻诇讬谉 讜砖讜转讬谉 讻讘讛诪讛, 讜驻专讬谉 讜专讘讬谉 讻讘讛诪讛, 讜诪讜爪讬讗讬谉 专注讬 (讝讘诇, 爪讜讗讛) 讻讘讛诪讛.


讘 砖谞讬谞讜 讘诪砖谞讛: 讻诇 讛诪住转讻诇 讘讗专讘注讛 讚讘专讬诐 专转讜讬 (专讗讜讬) 诇讜 砖诇讗 讘讗 诇注讜诇诐. 讜讗诇讜 讛诐: 诪讛 诇诪注诇讛, 诪讛 诇诪讟讛, 诪讛 诇驻谞讬诐 诪讛 诇讗讞讜专. 讜砖讜讗诇讬诐: 讘砖诇诪讗 [谞谞讬讞, 诪讜讘谉] 砖诇讛转讘讜谞谉 诪讛 诇诪注诇讛 诪讛 诇诪讟讛 诪讛 诇讗讞讜专 鈥� 诇讞讬讬 (讘住讚专), 砖讻谉 讛讜讗 诪转讘讜谞谉 讘讚讘专讬诐 砖讗讬谞诐 讘转讜讱 诪爪讬讗讜转 讛注讜诇诐 讗诇讗 诪注讘专 诇讜. 讗诇讗 诇驻谞讬诐 鈥� 讛诇讗 诪讗讬 讚讛讜讛 讛讜讛 [诪讛 砖讛讬讛 讛讬讛] 讜诪讚讜注 讗讬谉 诇讛转讘讜谞谉 讘讻讱?


讜诪住讘讬专讬诐, 专' 讬讜讞谞谉 讜专' 讗诇注讝专 讚讗诪专讬 转专讜讬讬讛讜 [砖讗诪专讜 砖谞讬讛诐]: 诪砖诇 诇诪诇讱 讘砖专 讜讚诐 砖讗诪专 诇注讘讚讬讜: 讘谞讜 诇讬 驻诇讟讬专讬谉 (讗专诪讜谞讜转) 讙讚讜诇讬诐 注诇 讛讗砖驻讛, 讛诇讻讜 讜讘谞讜 诇讜, 讜诪讜讘谉 讻讬 讗讬谉 专爪讜谞讜 砖诇 诪诇讱 诇讛讝讻讬专 砖诐 讗砖驻讛. 讜讗祝 讻讱, 讗讬谉 讛拽讚讜砖 讘专讜讱 讛讜讗 专讜爪讛 砖讬注住拽讜 讘谞讬 讗讚诐 讘转讜讛讜 讜讘讜讛讜 砖诇驻谞讬 讛讬讜转 讛注讜诇诐.


讙 砖谞讬谞讜 讘诪砖谞讛: 讻诇 砖诇讗 讞住 注诇 讻讘讜讚 拽讜谞讜, 专转讜讬 [专讗讜讬] 诇讜 砖诇讗 讘讗 诇注讜诇诐. 讜砖讜讗诇讬诐: 诪讗讬 讛讬讗 [诪讛 讛讜讗] 讚讘专 讝讛 砖讗讬谞讜 讞住 注诇 讻讘讜讚 拽讜谞讜? 专' 讗讘讗 讗诪专: 讝讛 讛诪住转讻诇 讘拽砖转. 专讘 讬讜住祝 讗诪专: 讝讛 讛注讜讘专 注讘讬专讛 讘住转专. 讜诪住讘讬专讬诐 讗转 讚讘专讬讛诐: 诪住转讻诇 讘拽砖转 讬砖 讘讜 讝诇讝讜诇 讻讘讜讚 讛砖讻讬谞讛, 讚讻转讬讘 [砖谞讗诪专]: "讻诪专讗讛 讛拽砖转 讗砖专 讬讛讬讛 讘注谞谉 讘讬讜诐 讛讙砖诐 讻谉 诪专讗讛 讛谞讙讛 住讘讬讘 讛讜讗 诪专讗讛 讚诪讜转 讻讘讜讚 讛'" (讬讞讝拽讗诇 讗, 讻讞), 讜讗讬谉 讝讛 讻讘讜讚 诇讛住转讻诇 讘讚诪讜转 讛'.


专讘 讬讜住祝 讗诪专: 讝讛 讛注讜讘专 注讘讬专讛 讘住转专, 讜讟注诪讜 讻讚讘专讬 专' 讬爪讞拽. 砖讗诪专 专' 讬爪讞拽: 讻诇 讛注讜讘专 注讘讬专讛 讘住转专 讻讗讬诇讜 讚讜讞拽 (讚讜讞祝, 诪专讞讬拽) 专讙诇讬 砖讻讬谞讛, 砖谞讗诪专: "讻讛 讗诪专 讛' 讛砖诪讬诐 讻住讗讬 讜讛讗专抓 讛讚诐 专讙诇讬" (讬砖注讬讛讜 住讜, 讗), 砖讗诐 住讘讜专 讛讜讗 砖讘住转专 讗讬谉 专讜讗讬诐 讗讜转讜, 讛专讬 讝讛 讻讗讬诇讜 讗诪专 砖讘诪拽讜诐 讝讛 讘讗专抓 讗讬谉 讛拽讚讜砖 讘专讜讱 讛讜讗 谞诪爪讗, 讜讻讗讬诇讜 诪讜爪讬讗 讗转 讛拽讚讜砖 讘专讜讱 讛讜讗 诪讛讚讜诐 专讙诇讬讜.


讜砖讜讗诇讬诐: 讗讬谞讬 [讜讻讬 讻谉 讛讜讗]?! 讜讛讗诪专 [讜讛专讬 讗诪专] 专' 讗诇注讗 讛讝拽谉: 讗诐 专讜讗讛 讗讚诐 砖讬爪专讜 诪转讙讘专 注诇讬讜 讬诇讱 诇诪拽讜诐 砖讗讬谉 诪讻讬专讬谉 讗讜转讜, 讜讬诇讘砖 砖讞讜专讬谉 讜讬转注讟祝 砖讞讜专讬谉 讻讚专讱 讗讘诇讬诐, 注诇 砖讛讜讗 谞讝拽拽 诇讻讱, 讜讬注砖讛 砖诐 诪讛 砖诇讘讜 讞驻抓, 讜讗诇 讬讞诇诇 砖诐 砖诪讬诐 讘驻专讛住讬讗, 讛专讬 诪砖诪注 砖驻注诪讬诐 讛注讜讘专 注讘讬专讛 讘住转专 注讚讬祝 诪讗砖专 讛注讜讘专 讘讙诇讜讬! 讜诪砖讬讘讬诐: 诇讗 拽砖讬讗 [讗讬谞讜 拽砖讛]; 讛讗 [讝讛] 砖讗诪专谞讜 砖讻砖注讜讘专 注讘讬专讛 讘住转专 讗讬谞讜 讞住 注诇 讻讘讜讚 拽讜谞讜 鈥� 讛专讬 讝讛 讚诪爪讬 讻讬讬祝 诇讬讛 诇讬爪专讬讛 [讻砖讬讻讜诇 诇讻驻讜转 讗转 讬爪专讜] 讜讗讬谞讜 讻讜驻讛讜 讗诇讗 注讜讘专 注讘讬专讛 讘住转专, 讛讗 [讝讛] 砖讗诪专谞讜 砖注讚讬祝 砖讬注讘讜专 注讘讬专讛 讘住转专 鈥� 讛专讬 讝讛 讘讗讜驻谉 讚诇讗 诪爪讬 讻讬讬祝 诇讬爪专讬讛 [砖讗讬谞谞讜 讬讻讜诇 诇讻驻讜转 讗转 讬爪专讜] 讜讘诇讘讚 砖诇讗 讬讙专讜诐 诇讞讬诇讜诇 讛砖诐 讘专讘讬诐.


讚专砖 专' 讬讛讜讚讛 讘专' 谞讞诪谞讬 砖讛讬讛 诪转讜专讙诪谞讬讛 [诪转讜专讙诪谞讜] 砖诇 专讬砖 诇拽讬砖: 讻诇 讛诪住转讻诇 讘砖诇砖讛 讚讘专讬诐 讗诇讛 注讬谞讬讜 讻讛讜转: 讛诪住转讻诇 讘拽砖转, 讘谞砖讬讗, 讜讘讻讛谞讬诐. 讜诪住讘讬专讬诐: 讘拽砖转 鈥� 讚讻转讬讘 [砖谞讗诪专]: "讻诪专讗讛 讛拽砖转 讗砖专 讬讛讬讛 讘注谞谉 讘讬讜诐 讛讙砖诐 讻谉 诪专讗讛 讛谞讙讛 住讘讬讘 讛讜讗 诪专讗讛 讚诪讜转 讻讘讜讚 讛'" (讬讞讝拽讗诇 讗, 讻讞). 讘谞砖讬讗 鈥� 讚讻转讬讘 [砖谞讗诪专]: "讜谞转转 诪讛讜讚讱 注诇讬讜" (讘诪讚讘专 讻讝, 讘), 诪砖诪注 砖讬砖 注诇讬讜 讛讜讚 砖讻讬谞讛. 讜讛讚讘专 讛砖诇讬砖讬, 讘讻讛谞讬诐 鈥� 讛讜讗 讛诪住转讻诇 讘讻讛谞讬诐 讘讝诪谉 砖讘讬转 讛诪拽讚砖 拽讬讬诐, 砖讛讬讜 注讜诪讚讬谉 注诇 讚讜讻谞谉 讜诪讘专讻讬谉 讗转 讬砖专讗诇 讘砖诐 讛诪驻讜专砖 砖讛讬转讛 砖讻讬谞讛 砖讜专讛 注诇 拽砖专讬 讗爪讘注讜转讬讛诐.


讜讻讬讜谉 砖讛讜讝讻专 诪讛 砖讗诪专 讞讻诐 讝讛, 诪讘讬讗讬诐 注讜讚 诪讚讘专讬讜, 讚专砖 专' 讬讛讜讚讛 讘专' 谞讞诪谞讬 诪转讜专讙诪谞讬讛 [诪转讜专讙诪谞讜] 砖诇 专讬砖 诇拽讬砖: 诪讗讬 讚讻转讬讘 [诪讛讜 砖谞讗诪专]: "讗诇 转讗诪讬谞讜 讘专注 讗诇 转讘讟讞讜 讘讗诇讜祝" (诪讬讻讛 讝, 讛) 鈥� 讗诐 讬讗诪专 诇讱 讬爪专 讛专注: 讞讟讜讗 讜讛拽讚讜砖 讘专讜讱 讛讜讗 诪讜讞诇 鈥� 讗诇 转讗诪谉, 砖谞讗诪专: "讗诇 转讗诪谉 讘专注", 讜讗讬谉 "专注" 讗诇讗 讬爪专 讛专注, 砖谞讗诪专: "讻讬 讬爪专 诇讘 讛讗讚诐 专注" (讘专讗砖讬转 讞, 讻讗),


讜讗讬谉 "讗诇讜祝" 讗诇讗 讛拽讚讜砖 讘专讜讱 讛讜讗, 砖谞讗诪专: "讗诇讜祝 谞注专讬 讗转讛" (讬专诪讬讛讜 讙, 讚). 砖诪讗 转讗诪专 讻讬讜谉 砖讗谞讬 注讜砖讛 讘住转专 诪讬 诪注讬讚 讘讬? 讗讘谞讬 讘讬转讜 讜拽讜专讜转 讘讬转讜 砖诇 讗讚诐 讛诐 诪注讬讚讬谉 讘讜, 砖谞讗诪专: "讻讬 讗讘谉 诪拽讬专 转讝注拽 讜讻驻讬住 诪注抓 讬注谞谞讛" (讞讘拽讜拽 讘, 讬讗)


讜讞讻诪讬诐 讗讜诪专讬诐: 谞砖诪转讜 砖诇 讗讚诐 讛讬讗 注爪诪讛 诪注讬讚讛 讘讜, 砖谞讗诪专: "诪砖讻讘转 讞讬拽讱 砖诪专 驻转讞讬 驻讬讱" (诪讬讻讛 讝, 讛) 鈥� 讗讬 讝讜 讛讬讗 讚讘专 砖砖讜讻讘转 讘讞讬拽讜 砖诇 讗讚诐 鈥� 讛讜讬 讗讜诪专 讝讜 谞砖诪讛. 专' 讝专讬拽讗 讗诪专: 砖谞讬 诪诇讗讻讬 讛砖专转 讛诪诇讜讬谉 讗讜转讜 讗转 讛讗讚诐 讛谉 砖诪注讬讚讬谉 讘讜, 砖谞讗诪专: "讻讬 诪诇讗讻讬讜 讬爪讜讛 诇讱 诇砖诪专讱 讘讻诇 讚专讻讬讱" (转讛诇讬诐 爪讗, 讬讗). 讜讞讻诪讬诐 讗讜诪专讬诐: 讗讘专讬讜 砖诇 讗讚诐 讛诐 砖诪注讬讚讬谉 讘讜, 砖谞讗诪专: "讜讗转诐 注讚讬 谞讗诐 讛' 讜讗谞讬 讗诇" (讬砖注讬讛讜 诪讙, 讬讘), 讻诇讜诪专, 讛讗讚诐 注爪诪讜 讛讜讗 谞注砖讛 注讚 讜诪注讬讚 讻谞讙讚 注爪诪讜 讘讬讜诐 讛讚讬谉.


讚 诪砖谞讛 讬讜住讬 讘谉 讬讜注讝专 讗讜诪专 砖诇讗 诇住诪讜讱 讘讬讜诐 讟讜讘 讗转 讬讚讬讜 注诇 讛拽专讘谞讜转 诇驻谞讬 砖讞讬讟转诐, 诪砖讜诐 砖讬砖 讘讻讱 讻注讬谉 注讘讜讚讛 讘讘讛诪讛 讘讬讜诐 讟讜讘, 讜讞讘讬专讜 讘谉 讝讜讙讜 讬讜住祝 讘谉 讬讜讞谞谉 讗讜诪专 诇住诪讜讱, 讬讛讜砖注 讘谉 驻专讞讬讛 讗讜诪专 砖诇讗 诇住诪讜讱. 谞讬转讗讬 讛讗专讘诇讬 讗讜诪专 诇住诪讜讱, 讬讛讜讚讛 讘谉 讟讘讗讬 讗讜诪专 砖诇讗 诇住诪讜讱, 砖诪注讜谉 讘谉 砖讟讞 讗讜诪专 诇住诪讜讱, 砖诪注讬讛 讗讜诪专 诇住诪讜讱, 讗讘讟诇讬讜谉 讗讜诪专 砖诇讗 诇住诪讜讱. 讛诇诇 讜诪谞讞诐 诇讗 谞讞诇拽讜 讘讻讱. 讬爪讗 诪谞讞诐 诪转驻拽讬讚讜 讜谞讻谞住 讘诪拽讜诪讜 砖诪讗讬, 讜砖诪讗讬 讗讜诪专 砖诇讗 诇住诪讜讱, 讛诇诇 讗讜诪专 诇住诪讜讱.

